**Zlatko Karač**

Arhitektura rimokatoličkih crkava Vojvodine od 1699. do 1939.

Dubravka Đukanović

Architecture of Roman Catholic Churches in Vojvodina from 1699 to 1939

Dubravka Đukanović

Pokrajninski zavod za zaštitu spomenka kulture, Petrovaradin

Biblioteka: Kulturno nasleđe

Novi Sad, 2015.

Str. 577+10 tab., ilustr. 352, bilj.; prilozi: popis crkava, mjesta, skraćenica, izvori, literatura, kazalo

Dvojezično: srpski/engleski

[31/24,5 cm, kolor, tvrdi uvez, ovitak]

Gl. i odgovorni urednik: Zoran Vapa

Recenzenti: Rudolf Klajn, Aleksandar Kadijević, Mirjana Roter Blagojević

Lektura: Vesna Bašić

Prijevod: Srđan Starčević, Frenklin Kormak

Fotografije: Nedeljko Marković, Dubravka Đukanović

Grafičko oblikovanje i prijelom: Viktor Popović

Tisak: JP Službeni glasnik, Beograd

UDK 726.54(497.113)“1699/1939“

ISBN 978-86-80929-27-9

CIP Biblioteka Matice srpske

Ova opsežna monografija predstavlja sveobuhvatnu sintezu višegodišnjih autoričinih istraživanja rimo-katoličke sakralne arhitekture Vojvodine (multietničke i multikonfesionalne sjeverna pokrajina Srbije) u kojoj se isprepliću tradicije pravoslavne, katoličke, evangleličke i židovske religijske arhitekture. Uz malobrojne srednjovjekovne sakralne ostatke te diskontinuitet kršćanskih gradnji u osmanskom razdoblju, dominantan sloj arhitekture ondje čine upravo crkve nastale od kraja 17. st. do Drugog svjetskog rata u silskoj stratifikaciji baroka, klasicizma, historicizma te rijetkim primjerima secesije i moderne. Autorica arhitektica dr. Dubravka Đukanović obradila je čak 250 crkava, analizirajući ih sa liturgijskoga, stilskog i tipološkog aspekta, tragajući za srednjoeuropskim utjecajima i ishodištima pojedinih oblika i prostornih rješenja. Osobita vrijednost knjige je kronološko-tipološkim tabelama koje čine preglednu grafičku sintezu glavnih poglavlja knjige.

Nakon gotovo pet godina rada, terenskog dokumentiranja i arhivskog istraživanja te potom temeljite elaboracije, autorica dr. Dubravka Đukanović, arhitektica iz Novog Sada, nedavno je objavila sinteznu znanstvenu monografiju o sakralnoj arhitekturi rimokatoličke konfesionalne grupe u Vojvodini. Riječ je o do sada slabo poznatom, a iznimno vrijednom korpusu spomeničke baštine koji je kao kulturni sloj velikim dijelom vezan i uz autohtoni hrvatski etnikum Bačke, Srijema i nešto manje Banata, o čemu se kod nas zna tek vrlo malo. S iskustvom svoje prethodne knjige posvećene arhitekturi pravoslavnih crkava 18. i 19. stoljeća u Bačkoj (objavljene 2009.) i rada na doktorskoj disertaciji (obranjenoj 2013.) iz koje je dijelom proizašla i ova nova knjiga – Dubravka Đukanović je realizirala studiju uzornoga znanstvenog dometa koja se već po svome opsegu i iscrpnosti analize doima kao djelo većega institutskog tima, a ne samostalnog istraživača!

Istraživanjem su obuhvaćene sve 243 rimokatoličke sakralne građevine na području Vojvodine, među kojima su uz dominantne župne crkve i nekoliko samostanskih, inventarizirane i brojne manje kapele (grobne, zavjetne, obiteljske, kalvarijske) te u najreprezentativnijem sloju tri katoličke katedrale (u Subotici, Petrovaradinu i Zrenjaninu). Autorica je kao donji vremenski okvir istraživanja postavila 1699. (godina Karlovačkog mira) kada je veći dio Vojvodine oslobođen od osmanske vlasti i od kada započinje izgradnja novih kršćanskih bogomolja (već 1701. dovšena je crkva sv. Juja u Petrovaradinu). Gornja kronološka granica koju arh. Đukanović prepoznaje kao relevantnu je 1939. kada je dovršena rekonstrukcija crkve u Mladenovu, što je posljednja još uvijek stilska rimokatolička gradnja nastala na promatranom području prije Drugog svjetskog rata. Valja znati da zbog duge turske vladavine i razaranja srednjovjekovnog sloja katoličkih crkava starije predosmanske sakralne arhitekture u Vojvodini gotovo da i nema (rijetke su iznimke npr. samostanske crkve u Baču i Arači), pa se može reći da je Dubravka Đukanović zapravo obradila kompletan korpus građevina ove konfesionalne grupe. Tijekom gotovo dva i pol stoljeća povijesne geneze novovjekih katoličkih crkava autorica je izlučila šest stilski čitkih periodizacijskih odsječaka u rasponu od ranog baroka (u Vojvodini kasni cijelo stoljeće), do kasnog baroka, klasicizma, historicizma (s neizbježnom Bolléovim prisutnošću), rijetkih egzemplara secesije (npr. crkve u Šidu koju projektira vukovarski arhitekt Fran Funtak), s tek nekolicinom naslućenih oblikovnih gesti moderne.

Međumtim, inovativna vrijednost knjige kolegice Đukanović osobito je vidljiva u složenoj i pažljivo nijansiranoj tipološkoj klasifikaciji crkava, za što je po riječima same autorice, uzore pronašla u monumentalnoj sintezi mađarske sinagogalne arhitekture prof. Rudolfa Kleina. Taj veliki spomenički korpus razvrstala je u sedam osnovnih tipoloških skupina, prema srodnosti tlocrtnih rješenja – od nekoliko jednobrodnih varijeteta, do transeptnih tlocrta, trobrodnih bazilika i centralnih građevina... Osim što je pojavu pojedinih tipova dr. Đukanović uvjerljivo povezala s kronološkom podlogom razvoja pregledno prikazanog na posebno uloženim tipološkim tablama, izlučena su i dominantna zemljopisna područja na kojima je pojedini tip dominantan. Posebna cjelina posvećena je istraživanju podrijetla i ishodišta pojedinh tipova (ali i stilsko-oblikovnih matrica) te interpretaciji arhitektonskih utjecaja za kojima autorica traga i u susjednim prostorima Hrvatske i Madžarske, ali i u širemu *Mitteleuropskome* monarhijskom miljeu. Osobitosti prostorne organizacije crkava, uz ostalo su protumačene i kroz prizmu liturgijskih zahtjeva i njihovih mjena tokom vremena, a također i konstruktivnom uvjetovanošću, osobito kod sustava svodova.

Knjiga je opremljena brojnim ilustracijama gdje se uz vrsno snimljene fotografije današnjeg stanja s posebnim užitkom može pregledati i gotovo sve sačuvane arhivske nacrte reproducirane u visokoj rezoluciji. Međutim, nemjerljiv autoričin doprinos nalazimo u stotinama arhitektonskih snimaka objekata koji do sada nisu imali nikakvu dokumentaciju, nacrtanih ujednačeno i priređenih digitalno.

U prilogu knjige je ekstenzivna bibliografija, akribično sastavljen popis izvora i kompleksni indeksni registar (lokalitetni, imenični, pojmovni) koji olakšava snalaženje u ovoj formatom i sadržajem velikoj knjizi. Kao osobit izdavački napor treba pohvaliti punu dvojezičnu objavu teksta (srpsko-englesku), što će arhitekturi Vojvodine otvoriti vrata ka europskim sintezama u kojima primjera s naših područja zbog jezičke zatvorenosti uglavnom nema, ili ih je vrlo malo.